Борис Младенов-Young
Случайно се видях в една витрина…

chitanka.info

Случайно се видях в една витрина —

приличах на неясен негатив.

„Причината е — през ума ми мина —

в стъклото, то ме прави стар и крив.“

Потърсих в магазина огледало.

Отсреща: хем съм аз и хем не съм.

Като че ли съм влязъл в чуждо тяло

не на човек, на грохнал таласъм.

И като птиче, уловено в клетка,

запърха моят дух и зарида…

А вън, отвъд кафезната решетка,

празнуваше на воля младежта.

Закачки, песни, музика и смях…

О, как на младостта й заблазях!

Сидни, Австралия — 2013 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.